24/12/2009 | Administración LocalMunicipal
Touro
Aprobación da modificación ordenanza servizo abastecemento de auga domicilio

EDICTO Transcorrendo o prazo legal de exposición ao público da aprobación da modificación ordenanza servizo abastecemento de auga a domicilio, sen que se presentasen reclamacións, publícase aos efectos legais correspondentes, a ordenanza definitiva e o acordo da aprobación. Na sesión do Pleno celebrada o día vintecinco de setembro de dous mil nove, adoptouse o seguinte acordo: Dáse conta do expediente instruído para a modificación da ordenanza do servizo de abastecemento de auga a domicilio, no sentido de actualizar as tarifas correspondentes á taxa en vigor adaptándoas ao IPC correspondente. Visto o informe favorable da comisión correspondente, o Pleno, por unanimidade, acorda: Primeiro.- Aprobar inicialmente a modificación da ordenanza reguladora do servizo de abastecemento de auga a domicilio, que transcrita na súa literalidade coa introducción das modificacións propostas di: “Artigo 1.- De conformidade co previsto no R. D. Lexislativo 4/2004, de 5 de marzo, polo que se aproba o texto refundido da Lei reguladora das facendas locais este Concello establece a Taxa polo subministro de auga que se rexerá pola presente Ordenanza. Artigo 2.º- As concesións de auga faranse aos propietarios de fincas urbanas, aos arrendatarios ou a calquera usuario, sempre que estean autorizados para introduci-la auga nos edificios que ocupan polos donos dos mesmos. Artigo 3.º- As concesións faranse a título persoal, previo pago das tarifas vixentes. Artigo 4.º- Non se farán concesións gratuítas aos particulares, corporacións, institucións, organismos oficiais ou outros similares. Artigo 5.º- A auga subministrarase mediante contador, que medirá en volumes a cantidade consumida, que será a que o abonado deba pagar segundo as taxas desta Ordenanza, partindo dun mínimo igual para tódolos usuarios. Artigo 6.º- As concesións de auga serán para usos domésticos ou industriais, entendéndose por tales: bebida, preparación de alimentos, limpeza, aseo persoal e outras similares. Artigo 7.º- As concesións de auga coa rede xeral serán autorizadas pola Xunta de Goberno Local, previa solicitude do interesado, e serán realizadas única e exclusivamente polo persoal encargado de dita xestión polo Concello. Artigo 8.º- Desde a peza de toma colocada no ramal correspondente da rede do abastecemento, a instalación farase polo Concello, sendo de conta do abonado o custo correspondente da instalación e conservación. Artigo 9.º- O Concello, en evitación de abusos, poderá exercer unha vixilancia sobre tuberías, aparatos de conducción e media de auga. O persoal encargado do servicio de augas estará autorizado para entrar nas fincas e inspeccionar e practica-los recoñecementos que xulguen convenientes. Artigo 10.º- Tódalas concesións faranse polo sistema de contador, podendo os abonados establecer no interior das súas fincas, despois do contador, o número de billas que consideren convenientes. Artigo 11.º- O contador de auga será propiedade do abonado, convenientemente verificado pola Delegación de Industria da Provincia. Artigo 12.º- En cada toma de auga instalarase unha chave de paso, que só poderán manexa-los encargados do servicio. Os abonados faranse cargo dos gastos de conservación e reparación de dita chave. En caso de avaría na toma de auga, o Concello poderá ordenar o seu precintado de forma temporal. Artigo 13.º- Os usuarios no poderán vender nin ceder gratuitamente a auga a terceiras persoas, aínda que sexa para dedicar ó mesmo uso para o que se ten concedida. Artigo 14.º- As concesións de auga van unidas ás fincas que as disfrutan, non podendo, por tanto, transferirse dunha a outra, nin en parte nin na súa totalidade. Artigo 15.º- Os abonos comezarán a contar desde o día no que empece a correr a auga pola tubería do abonado. Artigo 16.º- O usuario poderá causar baixa cando o desexe, solicitando nas oficinas municipais a baixa correspondente, momento no que procederán os encargados do servicio a corta-lo subministro. Artigo 17.º- O abonado ou os seus herdeiros serán responsables do pago da cota. No caso de baixa, o pago surtirá efecto ata o primeiro día do mes seguinte. Artigo 18.º- A tarifa da auga ten un mínimo mensual de consumo de dez metros cúbicos. Artigo 19.º- No caso de avaría do contador, durante o tempo no que estea inutilizado calcularase o consumo en base ó gasto habido na mesma finca en igual época dos anos anteriores. Esta circunstancia notificarase ó abonado por escrito, dándolle un prazo de 15 días para solicita-lo cambio de contador, e a substitución correrá por conta do abonado. Artigo 20.º- Os abonados que alteren o funcionamento dos contadores para obter un maior volume de auga do que os aparatos sinalan, pagarán una multa de trinta euros, e ademais, o triple da tarifa mensual a partir do día no que os empregados do servicio efectuaron o último control ata que se advertiu o fraude. Artigo 21.º- A falta de pago do recibo trimestral leva consigo a suspensión automática do subministro de auga sen previo aviso ó usuario. Igualmente, suspenderase o servicio en caso de que fora negada a entrada no domicilio ó encargado das visitas de inspección oficial. Artigo 22.º- As solicitudes para conectar na rede xeral do abastecemento de auga potable dirixiranse á Alcaldía e pasarán á aprobación da Xunta de Goberno Local, sendo de conta do solicitante o importe dos materiais, as obras de apertura e peche de gabias, colocación de tuberías e arqueta para rexistro. Tódalas obras necesarias serán realizadas polos encargados do servicio de augas no seu caso. Artigo 23.º- Os recibos pagaranse trimestralmente de acordo coas indicacións do contador. Artigo 24.º- Os abonados serán responsables dos danos ou prexuízos cá existencia das tuberías poida causar a terceiros. Artigo 25.º- Se o caudal das augas experimentara variacións por razóns climatolóxicas ou outras de forza maior, non darán dereito esta circunstancia aos abonados para que reclamen cantidade algunha a título de indemnización polos danos sufridos. Artigo 26.º- Cando o abonado observe variacións ou deficiencias no subministro, deberá dar conta con rapidez ao Concello ou ao servicio de augas. Artigo 27.º- Cando as circunstancias técnicas ou climatolóxicas así o impoñan, pola Alcaldía poderase cortar o subministro ou regula-lo seu uso de forma temporal. Artigo 28.º- A contía da taxa regulada nesta ordenanza será a fixada na tarifa seguinte: - mínimo ata 30 m3 por abonado ao trimestre 0,3915 €/m3 - de 31 m3 a 45 m3 por abonado ao trimestre 0,4517 €/m3 - máis de 45 m3 por abonado ao trimestre 0,6022 €/m3 Estas tarifas incrementaranse conforme ó establecido na lei co IVE que corresponda en cada momento. Disposición final.- A presente modificación da Ordenanza entrará en vigor o día da súa publicación no Boletín Oficial da Provincia, e comezará a aplicarse a partir do día primeiro de xaneiro de 2010, permanecendo en vigor ata a súa modificación ou derrogación expresas“ Segundo.- Publicar no taboleiro de anuncios do Concello e no Boletín Oficial da Provincia o anuncio de aprobación da modificación da ordenanza polo prazo de 30 días ao obxecto de que se poidan presentar as reclamacións que se estimen oportunas e se poida examinar o expediente polos interesados de conformidade con establecido no artigo 17 do R. D. L.2/2004, de 5 de marzo. Terceiro.- Finalizado o período de exposición pública, resolveranse as reclamacións que se houberan presentado, aprobando a redacción definitiva da ordenanza. No caso de que non se houberan presentado reclamacións entenderase definitivamente adoptado o acordo, publicándose, en todo caso, no Boletín Oficial da Provincia o texto íntegro da ordenanza. Cuarto.- Autorizar ao señor Alcalde para a execución e tramitación do presente acordo. Touro a 25 de novembro de 2009. O Alcalde, Asdo.: Ignacio Codesido Barreiro.